
Lumea circului

Un acrobat, un circ fără cupolă
arenă arhiplină cu iluzii,
o lume descompusă și frivolă
cu suflete stâlcite de confuzii

Un saltimbanc, ce n-are nici un haz
șomer de bună voie și de silă,
cu strâmbătura veche pe obraz
ce nu e râs, ci doar un plâns de milă

Un zburător, pe un trapez subțire
și fără nici o plasă dedesubt,
asigurat de coarda-n două fire
în triplul salt cu zborul întrerupt

Un om ghiulea, zvârlit în univers
ghidat de imponderabilitate,
căci cercurile țintei i s-au șters
iar înapoi pe tun, nu se mai poate

Un scamator, intrat într-un joben
să inventarieze porumbeii
și-un angajat la casa de bilete,
adus cândva ca să dreseze leii

Circarii au furat încă o gală
iar publicul nici nu a observat,
în urma lor o caravană tristă,
la care nici un câine n-a lătrat
Spectacolul din nou e amânat !

Simbolistică. Ploaia

În ploaia asta e sobrietate
din cerul vânăt curg șuvoaie gri
nu sunt aceeași stropi pe care-i știi
căci au bacoviene atestate

Plouă într-una, fără greutate
deși e numai plumb acolo sus
apăsător, ca tot ce nu ți-am spus
în ploaia asta e sinceritate

În ploaia asta, fără să te am
fără ca picăturile să știe
pășesc prin balta cu melancolie
spre alte ploi, în care ne iubeam

De norii negrii nu ne ascundeam
pe când purtam aceeași pelerină
tu nu erai frumoasă, ci divină
în ploaia asta, dincolo de geam

În ploaia asta o să mă înec
cu tot cu viața mea de salvamar
de care n-ai avut nici un habar
dar nici curajul să mă lași să plec

De la o vreme, singur la edec
împrietenit cu câteva himere
sorbim cu sete halbe de tăcere
în ploaia asta, stau ca să petrec !

Cămașa Mirunei

Am să mă-întorc la tine pe-nserat,
la vremea dezbrăcărilor de șoapte
te voi descoperi sub clar de lună
pierdută în cămașa ta de noapte

Mă rog să nu găsesc perdeaua pusă
pe geamul tău și clarul meu de lună,
pentru că știu că dincolo de ea
îți ții cămașa, draga mea Mirună

De tragi perdeaua, lasă lumânarea
măcar o siluetă să privesc,
sub norul orb care astupă luna
și cu și fără strai să te ghicesc

E limpede precum un clar de lună,
eu nu voi fi aici doar într-o seară,
am post de santinelă la cămașă
că e a ta și că e legendară

Consemnul meu, sunt nurii tăi femeie
nu mai vorbim de celelalte fapte
lunatic nu-s și nici n-o să devin,
însă ador cămașa ta de noapte !

